Batman v Superman: Dawn of Justice

Ang Batman v Superman: Dawn of Justice ay isang pelikula na hinango sa karakter ng DC Comics na si Batman at Superman na ipinalabas noong 2016. Mula sa direksyon ni Zack Snyder, ang Batman v Superman ay ang ikalawang pelikula ng DC Extended Universe (DCEU) at ang kasunod ng pelikulang Man of Steel. Ito ay isinulat ni Chris Terrio at David S. Goyer, at pinagbibidahan nina Ben Affleck, Henry Cavill, Amy Adams, Jesse Eisenberg, Diane Lane, Laurence Fishburne, Jeremy Irons, Holly Hunter at Gal Gadot. Ito rin ang kauna-unahang pelikula na pinagtagpo sina Batman at si Superman, pati na rin ang kauna-unahang paglabas ni Wonder Woman. Sa pelikula, tinangkang manipulahin ni Lex Luthor (Eisenberg) si Batman (Affleck) upang kalabanin si Superman (Cavill).

Buod

Makalipas ang labing-walong buwan matapos maglaban nina Superman at Heneral Zod sa Metropolis, naging kontrobersyal si Superman. Ang bilyonaryong si Bruce Wayne, na kumikilos ng patago sa Lungsod Gotham bilang si Batman sa loob ng dalawampung taon, ay nakikita si Superman bilang banta sa sangkatauhan. Nang malaman ni Clark Kent (ang sibilyan na pagkakakilanlan kay Superman) ang mga ginagawa ni Batman, tinangka niya itong ilantad sa pamamagitan ng pagsusulat ng mga artikulo sa Daily Planet. Nalaman ni Wayne na ang Rusong si Anatoli Knyazev ay nakikipag-ugnayan sa mogol ng LexCorp na si Lex Luthor. Samantala, si Luthor naman ay nabigong hikayatin si Senador June Fitch para payagan ang kanyang kumpanya na mag-angkat ng mga kryptonite na nakuha sa Karagatang Indiyano matapos ang pagtatangkang pananakop ni Heneral Zod. Nangangatuwiran si Luthor na gagamitin niya ito bilang "pagpigil" laban sa mga nagbabadyang banta mula sa mga Kryptonian at iba pang metahumans. Gumawa siya ng ibang paraan gamit ang mga tao na nasa ilalim ni Senador Finch at nakagawa ng daan upang makuha ang bangkay ni Zod at makapasok sa isang sasakyang pang-Kryptonian.

Dumalo si Bruce sa isang pagdiriwang sa LexCorp at nagnakaw ng impormasyon mula sa kumpanya, ngunit ito ay kinuha mula sa kanya ng negosyante ng mga antigong bagay na si Diana Prince; isinauli niya ito kay Bruce nung hindi niya mabuksan ang nilalaman na impormasyon. Habang dinedekrip ni Bruce ang impormasyon, nanaginip siya ng isang mundong malapit nang magunaw kung saan pinangungunahan niya ang mga rebelde laban sa isang masamang Superman. Siya'y nagising mula sa kanyang panaginip nang isang hindi kilalang tao, na nagmula sa isang di-makamundong lagusan, na binabalahan siya tungkol sa mahalagang gagampanan ni Lois Lane sa hinaharap, at hinikayat siyang hanapin ang "iba pa" bago maglaho.

Tala

Mga sanggunian

Mga kawil panlabas






Kategorya:Mga pelikula noong 2016
Kategorya:Mga pelikula mula sa Estados Unidos
Kategorya:DC Extended Universe
Kategorya:Mga pelikula ng Warner Bros.